b'\n_START_ARTICLE_\nKontrakt\xc3\xb8r\n_START_PARAGRAPH_\nEn kontrakt\xc3\xb8r er en part (gjerne en privat n\xc3\xa6ringsdrivende eller et firma) som etter kontrakt p\xc3\xa5tar seg \xc3\xa5 utf\xc3\xb8re en spesifikk jobb, s\xc3\xa5 som leveranser av varer og/eller tjenester.\n_START_SECTION_\nHovedkontrakt\xc3\xb8r/underkontrakt\xc3\xb8r(er)\n_START_PARAGRAPH_\nI juridisk terminologi benyttes ogs\xc3\xa5 de avledede begrepene hovedkontrakt\xc3\xb8r og underkontrakt\xc3\xb8r. Da inng\xc3\xa5s det en avtale (som er det samme som en kontrakt) mellom kj\xc3\xb8per og selger av varen/tjenesten. Hvis selgeren har behov for \xc3\xa5 kj\xc3\xb8pe varer og/eller tjenester av andre for \xc3\xa5 kunne oppfylle avtalen med kj\xc3\xb8peren, m\xc3\xa5 selgeren inng\xc3\xa5 separate avtaler om slike underleveranser. I s\xc3\xa5 fall vil den som selger sluttproduktet innta rollen som hovedkontrakt\xc3\xb8r, og den eller de som leverer varer/tjenester som er bestanddeler i sluttproduktet inntar rolle(r) som underkontrakt\xc3\xb8r(er). Kj\xc3\xb8peren av sluttproduktet vil da ha kun \xc3\xa9n avtalepart \xc3\xa5 forholde seg til, nemlig den som leverer sluttproduktet, alts\xc3\xa5 hovedkontrakt\xc3\xb8ren. Hovedkontrakt\xc3\xb8ren er ansvarlig for at underkontrakt\xc3\xb8rene leverer den kvaliteten som er n\xc3\xb8dvendig for at sluttproduktet skal oppfylle kravene i hovedkontrakten. Et eksempel p\xc3\xa5 bruk av denne terminologien finnes i \xc2\xabInstruks om koordinering av tilsynet med helse, milj\xc3\xb8 og sikkerhet i petroleumsvirksomheten p\xc3\xa5 norsk kontinentalsokkel, og p\xc3\xa5 enkelte anlegg p\xc3\xa5 land\xc2\xbb (kortform: Instruks om Petroleumstilsynet).'